《中秋联句》
宋代·吴浚

棘闱受得树凉多，耿耿孤灯奈夜何。
后夜中秋可无月，雨工先为洗银何。
中秋此去日无多，笑问青天雨若何。
旧日仙槎应好在，西风吹送上天河。
雨到中秋易得多，素娥争奈漏天何。
青天四壁漫漫夜，星魁谁人见渡河。
雨声酿得客愁多，欲赏清秋作计何。
莫唱刘郎黄鹤句，西风汗目异江洒。
三台高处五云多，如此好天良夜何。
曾记长淮看月否，玉休何处唱西河。
月下扈诗得句多，诗成句句敌阴何。
夜凉不禁诗肠渴，欲作长鲸吸九河。
风卷玄云已不多，倚栏试问夜如何。
玉轮拟把长绳系，生怕孤蟾没入河。
月魄分它日影多，有盈有阙却缘何。
世人错认娑罗树，半是青山半是河。
孤蟾老矣阅人多，玉斧如霜不敢何。
何似长圆如此夜，放教全影看山河。
白凤威迟舞态多，三郎此际意如何。
霓裳一曲君休听，曾引胡尘暗两河。
月中桂子种来多，知得天香定属何。
袍色明年沾柳汁，好寻年少到三河。
乾坤清气在梅多，梅属能诗水部何。
惜不移来月中种，却教疏影入秋河。
东隅西极往来多，玉免如今奈老何。
瑶鉴一奁尘不染，只应夜夜浴明河。
栏槛前山夜景多，一声长啸入亡何。
露花点点明秋叶，坐到楼西斗插河。
琼楼玉宇更寒多，天上不知今夕何。
谁遣银潢倾作酒，一时浇我舌悬河。
梯上秋旻路不多，刚风奈此浩然何。
瑶光冷逼萧萧发，一叶莲舟稳泛河。
桂香多处月明多，如此中秋有几何。
堂上文奎炯如月，修廊灯火粲星河。
夕佳朝爽入诗多，待不吟诗可奈何。
过却中秋有公事，莫将风月付谈河。

作者简介：吴浚（？～一二七七），字允文，旴江（今江西南城）人。恭帝德祐二年（一二七六），文天祥以同都督出镇江西时，浚为其军参赞。次年于汀州降元，未几奉元军命至漳州劝降天祥，被缢杀（《宋史》卷四一八《文天祥传》）。有《吴允文集》一卷。今录诗三十三首。